Die William Campbell-meubelversameling van die Universiteit van KwaZulu-Natal in Durban bestaan oorwegend uit meubels wat in die pionierstyd in Natal gebruik is. Uitstaande items is die stinkhoutrusbanke en -stoele uit die 18de en 19de eeu, kaste uit dieselfde periode met die oorspronklike silwerbeslag, ‘n kiaat- en geelhoutkas en stinkhoutklaptafels met ysterbeslag. By die meubels is ‘n stoel en Bybel gebruik deur Daniel Lindley en ‘n stoel gemaak deur Dinuzulu op St. Helena. Verskeie konfore en ‘n brandewynstookketel is te besigtig. Borde uit ‘n 19de eeuse Sevres-eetstel is versier met handgeskilderde tonele. Uit die 18de eeu is daar ook ‘n Chinese keramiekvaas. Skerwe van Ming-porselein uit die periode 1360 tot 1440 is waarskynlik afkomstig van skepe wat langs die kus van Pondoland vergaan het. ‘n Goue sakhorlosie deur Winston Churchill geskenk aan Charles Burnham as dank vir sy hulp met Churchill se ontsnapping herinner ons aan die Tweede Vryheidsoorlog. Die groot versameling olie- en waterverfskilderye deur ‘n wye verskeidenheid kunstenaars beeld hoofsaaklik tonele in die vroeëre Natal en Zoeloeland uit.